Saksalaislehden mukaan poliisi uskoo epäillyn terrori-iskun tekijän olevan yhä vapaalla jalalla.

Poliisi uskoo, ettei sen pidättämä pakistanilaismies ole väkijoukkoon ajaneen rekan kuljettaja, Die Welt uutisoi. Lehti perustaa tiedon poliisilähteisiin.

Lehden haastattelema lähde kertoo, että ”meillä on väärä mies” ja, että todellinen tekijä on edelleen aseistettu ja vapaalla jalalla.

Yllä olevalla videolla rekkaa siirretään pois tapahtumapaikalta.

Reutersin mukaan Berliinin poliisipäällikkö on sanonut, ettei ole varmaa, ajoiko pidätetty mies turmarekkaa.

– Tietääkseni on tosiaan niin, että on epävarmaa, oliko hän kuljettajana, poliisipäällikkö Klaus Kandt sanoi tiedotustilaisuudessa.

Poliisi otti kiinni 23-vuotiaan pakistanilaisen yöllä. Myöhemmin poliisi on todennut, että mies voi olla syytön.­

Poliisi ei tällä hetkellä ole kuitenkaan ilmoittanut muista epäillyistä.

Poliisi on twiitannut olevansa erityisen valppaana, sillä pidätetty on kieltänyt osallisuutensa iskuun. Myös berliiniläisiä kehotetaan valppauteen.

” The temporary arrested suspect denies the offense. Therefore we are particulary alert. Please be also alert.#Breitscheidplatz— PolizeiBerlinEinsatz (@PolizeiBerlin_E) 20. joulukuuta 2016

Jos twiitti ei näy oikein, voit katsoa sen täältä.

Poliisi pidätti pakistanilaismiehen

Ainakin 12 ihmistä kuoli ja kymmeniä ihmisiä loukkaantui, kun rekka ajoi väkijoukkoon joulumarkkinoilla Berliinissä. Rekasta löydettiin kuollut puolalaismies. Sisäministeri Thomas de Maizieren mukaan mies oli ammuttu pistoolilla.

Aiemmin on uutisoitu, että poliisi on pidättänyt Pakistanista kotoisin olevan parikymppisen miehen. De Maiziere on kertonut miehen kuulemisen olleen aluksi vaikeaa, sillä tulkkia ei löytynyt kääntämään miehen puhumaa murretta. Ministerin mukaan poliisin pidättämä mies saapui Saksaan joulukuun lopussa 2015 ja Berliiniin tämän vuoden helmikuussa. Mies on hakenut turvapaikkaa, mutta päätöstä ei ole tehty.

Mies on kieltänyt osallisuutensa iskuun.

Alla olevalla videolla kerrotaan Berliinin iskusta.